ЗэблэкIахэр Налшык щызэIуощIэж
Мы гъэм япэ дивизионыр зыбгына «Спартак-Налшыкымрэ» абы хыхьа Новгород Ищхъэрэ и «Олимпиец»-мрэ мэкъуауэгъуэм и 26-м Къэбэрдей-Балъкъэрым и къалащхьэм зэныбжьэгъугъэ зэIущIэ щрагъэкIуэкIащ.
Загъэпсэхуу къызэрекIуэлIэжрэ тхьэмахуэ фIэкIа мыхъуа командэхэм зэхьэзэхуэщIэхэм зыхуэгъэхьэзырын щIадза къудейуэ аращ икIи я зэфIэкIыр здынэсыр зэхэбгъэкIыну нобэкIэ гугъущ. Апхуэдэу щыт пэтми, лъэныкъуэхэм Iэмал ягъуэтащ зыхагъэхьэну зыкIэлъыплъхэм «я лъэгу щIэплъэну».
Джэгун ирагъажьэри дакъикъибл дэкIауэ арат «Спартак-Налшыкым» хэтахэм ящыщу къыхэнэжа закъуэтIакъуэм ящыщ ЛIуп Ислъам, «Олимпиец»-м и гъуащхьэхъумэхэм яIэщIэкIыу, бжыгъэр къыщызэIуихам. Абы игъэгушхуа ди щIалэхэм тепщэныгъэр яутIыпщакъым, арщхьэкIэ аргуэру къыхэжаныкIыну куэдрэ яхузэфIэкIакъым. Ар къащехъулIар загъэпсэхуу къихьэжа иужькIэщ: «Спартак-Налшыкым» хагъэхьэну зыкIэлъыплъхэм ящыщ зым бжыгъэр 2:0-м нигъэсащ.
Iуэхур ягъэзэкIуэжыну новгородищхъэрэдэсхэр ерыщу хущIэкъуащ. АрщхьэкIэ абыхэм яхудэгъэкIар зы топ закъуэщ.
ЗэIущIэр 2:1-уэ иухащ, хэгъэрейхэр текIуауэ. Абыхэм иджыри зэныбжьэгъугъэ зэIущIэ зыбжанэ ирагъэкIуэкIыну я мурадщ.
Темыр Дисанэ.
